amanoisuno/poetBack huggingface dataset:
和黄介夫憶竹 蔡襄 
君家有美竹，繞廬千百個。種時意慮深，別後年華過。顔色日益新，根本久已播。石間鳴溜去，烟外哀禽和。子特何依因，茲焉辜嘯卧。慈親齒髮暮，學宦非敢惰。風雲乖會遇，羽翼頓摧挫。遺經極精究，收功若計課。懷策遊鉅公，鯁語幾喙唾。忍腹大窮歸，離魂費招些。予嘗欲論薦，身微蟻在磨。藉令或指擿，聲名屢自墮。吾師天下賢，黠羌久未破。屈禮致豪英，雋材多將佐。古來死恩士，乃是翳桑餓。況子挾所能，何門不驚坐。丈夫感氣義，豈肯類市貨。行矣勿棲遲，曷日祖車軑。憶竹夙有尚，直節無染涴。勉哉困益堅，持之以爲賀。
李山英以疾歸田客有言山英移書石守道者因摭取其略作詩以送之 蔡襄 
吾友守道氣剛勁，醜邪扶直出天性。意高身賤無所發，胸中事事先後併。襄嘗畏其大勇果，願以中直爲得正。忽聞魯士李山英，移書告之要力行。曰今天下最急務，邊頭戰守羌夷橫。異術紛回蠹化原，佞夫欺巧疵邦政。生民失職餽歛繁，勢若久旱方雩榮。安得快雨洗長空，萬物蕭森蒙大慶。古人有以身徇言，前者已僵後者更。況值朝廷上寬大，苦諫兼容天子聖。我疾不幸子可屬，或列封章或庭諍。勿學得路世俗兒，軟語妖歌日酣醟。乃知山英落落者，支革雖疲心愈競。予思物理似顛倒，難用智愚准衰盛。賢豪既少遇又稀，或老且困壯而病。就令貴顯亦迍躓，尤觸陰機石臨穽。一思九嘆起呼天，何等官曹司是柄。由來宰主都冥寞，用捨惟時窮達命。山英歸去亦何恨，門外無塵春色凈。回看名宦似浮漚，都把雄心付觴詠。
送許寺丞知古田縣 蔡襄 
大雪擁都門，子行亦良苦。予貧乏觴豆，子車誰爲祖。少止聽我言，於子不無補。于今方用兵，連年戍羌虜。戰死動萬計，募人填卒伍。賜衣靡國帑，走粟填邊庾。平時賦稅外，弓刀甲楯弩。干名應急須，筋皮角毛羽。前年科鞏革，農牛半斤斧。殺之先冒禁，不殺即鞭楚。江南供鵰翎，是物不棲渚。十倍買所無，贏利資商買。編紙作戰䤴，紉聯驅婦女。輸來不適用，空屋窠蟲鼠。此類如蝟毛，更僕難悉數。大凡歛貸財，百姓若外府。苟可入軍須，豈敢怨官取。蓋患在不均，又索非其土。有司失預計，臨事纔披簿。嚴程弗渝日，落符灑飛雨。使者但依違，州家不敢主。況復爲邑令，喑吟莫伸吐。其間或得才，吏手無容舞。子今佩縣章，所領十萬戶。志慮固精明，利病前可覩。姑能務均一，瘵瘼庶蘇瘉。
遊鼓山靈源洞 蔡襄 
郡樓瞻東方，嵐光瑩人目。乘舟逐早潮，十里登南麓。雲深翳前路，樹暗迷幽谷。朝雞亂木魚，晏日明金屋。靈泉注石竇，清吹出篁竹。飛毫劃峭壁，勢力勿驚觸。捫蘿躋上峰，大空延眺矚。孤青浮海山，長白掛天瀑。況逢肥遯人，性尚自幽獨。西景復向城，淹留未云足。
新作春野亭 蔡襄 
太守職民治，詔書劭吾農。載酒事緬邈，作室當廨中。況憑軒牖高，中視田野功。澹沲沐新澤，依微生柔風。江潮漲新綠，山麓延朝紅。耕鉏時節動，歌謠聲意通。慙非共理材，幸遘頻年豐。未厭畎畝樂，駕言誰相從。
春野亭待月有懷 蔡襄 
淅瀝凉風來，空郊生暮寒。山氣鬰蒼蒼，江流去漫漫。闔關行人稀，投棲夕鳥還。疎鐘度林際，華月吐城端。徘徊待遥夜，露下明河寬。心朋隔萬里，獨坐起憂歎。
送柯祕書三子歸泉應詔 蔡襄 
祕書昔共官臨漳，時呼三子侍側傍。修瞳闊顙善應對，舉措不類羣兒行。遥知成就在他日，爾時迄今十載强。閩州太守無伎術，乞持符竹還故鄉。近觀詔書下郡國，選訪行實登俊良。嶷然三子復過我，衣裾飄灑凝秋霜。各携編軸幾百幅，互以理要充詞章。久之潛思叩幽眇，角牙騰觸聲礌硠。言歸溫陵入場屋，爭奮筆舌論短長。海鷹上雲出瓜翼，天馬歷地無羈韁。祕書多才晚未遇，有如此子傳義方。吾徒沉昇不須議，且看少者騰聲光。
州學餞送解發進士 蔡襄 
朝家歲取天下士，官守小大悉分治。育材論薦苟失宜，德業英豪苦難致。予嘗備員內供奉，作書參議科場事。鄉舉察廉未易復，責其節行在長吏。策之當世之大務，適時可以觀周智。問之六經之歸趣，知言可以見精意。衆賢一劃天子可，開設學校朔南被。世儒苟欲便有司，詔令初傳尋已置。今年郡國選多士，糊名仍舊搜瑕纇。常憂璣貝隨手遺，往往中夜起不寐。拆封辨號指姓名，十九冥合州人議。耽耽黌舍秋景長，芳殽旨酒邀賓醉。惜哉今樂與古異，遣士禮數不能備。霜天寥寥萬象清，健風開送羣飛翅。大明帝居一氣傍，春日照耀桐槐翠。勉思奇策當天心，厚祿榮名時所貴。時之所貴亦外物，君子存誠思遠至。
寄題滁州豐樂亭 蔡襄 
君爲滁上守，乘間務幽尋。羣從留山阿，美望窮前林。良醼追佳賞，高亭曠遐臨。煙雲無定姿，水石唯清音。靜見魚鳥適，遥聞雞犬深。時節屢豐有，民里無欺侵。豈獨延衆物，因茲託沖襟。大筆每絕唱，芳樽寧孤斟。別日念已長，來期詎能今。安得凌風翰，相從殫歲陰。
達觀亭 蔡襄 
峭峻釣龍石，飛亭壓其端。曠徹四無際，因之名達觀。扳雲躋大庭，仙路何紆盤。秋明澄遠綠，晚霽凝新寒。城郭烟火稠，水陸漁樵安。偶暇按民俗，適遊心意歡。鳴絃俯清流，對酒環蒼山。重拂衣裾凈，從带夕嵐還。
聖泉 蔡襄 
源流出何山，湧涸茲有異。湛然盈不泓，餘波下金地。清甘本無滓，渴飲得真味。端能發茶色，博亦資農利。矧茲民俗安，湓溢尤可憙。滿酌復携歸，良追曲肱意。
聖泉寺松徑 蔡襄 
青松苒苒門前道，根氐堅牢顔色好。鳴籟蕭森風雨生，紫鱗開動龍蛇老。天若有意別留種，百年其下無纖草。雷霆遶遶雪霜重，勁節支扶不顛倒。野姿峭拔已背時，肯要藤花彊纏抱。南方赤夏苦蒸濕，萬木無聲就僵槁。忽經密蔭少休息，肌骨便驚秋氣早。寄言匠者忽復顧，留作清涼除熱惱。
釣龍臺 蔡襄 
龍在固神物，動與風雲會。胡爲脫淵泉，輒觸鉤綸害。無乃護明珠，睡目方瞢昧。而或嗅香餌，貪涎適霑霈。不爾騰角牙，自衒鱗蟲最。來應山嶽摇，去等蟬虵蛻。傳聞曠百世，茲事久晻曖。空餘古臺石，硉矹塵沙外。湍流卷白日，巖壑動清籟。乾坤終蒼茫，物理有否泰。
授轉運使罷州端居術懷 蔡襄 
被詔領均漕，前解閩州符。掩關謝來賓，釋然捨攣拘。日晏眠空齋，啼禽在高梧。神情已欣快，痾恙還輕辦。蹔閒固自適，況與塵滓殊。勿樂夸毗子，開眼趨畏途。投身試羅網，反用腴妻孥。精慮成長謠，鑒此非迷愚。
移居轉運宇別小欄花木 蔡襄 
三年對小欄，花蘤見顔色。紅薇開已久，春風長先得。素馨出南海，萬里來商舶。團團末利叢，緐香暑中拆。餘畦十數種，亦自尚風格。念爾幽芳性，乞致多手植。瑶草固微生，栽培子豈德。別去重來看，猶使中情惻。
北苑十詠 出東門向北苑路 蔡襄 
曉行東城隅，光華著諸物。溪漲浪花生，山晴鳥聲出。稍稍見人烟，川原正蒼鬰。
北苑十詠 北苑 蔡襄 
蒼山走千里，斗落分兩臂。靈泉出地清，嘉卉得天味。入門脫世氛，官曹真傲吏。
北苑十詠 茶壟 蔡襄 
造化曾無私，亦有意所加。夜雨作春力，朝雲護日華。千萬碧玉枝，戢戢抽靈芽。
北苑十詠 採茶 蔡襄 
春衫逐紅旗，散入青林下。陰崖喜先至，新苗漸盈把。竟携筠籠歸，更带山雲寫。
北苑十詠 造茶 蔡襄 
屑玉寸陰間，摶金新範裏。規呈月正圓，勢動龍初起。焙出香色全，爭誇火候是。
北苑十詠 試茶 蔡襄 
兔毫紫甌新，蟹眼青泉煮。雪凍作成花，雲閒未垂縷。願爾池中波，去作人間雨。
北苑十詠 御井 蔡襄 
山好水亦珍，清切甘如醴。朱幹待方空，玉壁見深底。勿爲先渴憂，嚴扄有時啟。
北苑十詠 龍塘 蔡襄 
泉水循除明，中坻龍矯首。振足化仙陂，回晴窺畫牖。應當歲時旱，噓吸雲雷走。
北苑十詠 鳳池 蔡襄 
靈禽不世下，刻像成羽翼。但類醴泉飲，豈復高梧息。似有飛鳴心，六合定何適。
修貢亭 蔡襄 
清晨挂朝衣，盥手署新茗。騰虯守金鑰，疾騎穿雲嶺。修貢貴謹嚴，作詩諭遠永。
題譙國評事壁 蔡襄 
長岡隆雄來北邊，勢到合下方回旋。三世白士猶醉眠，山翁作善天應憐。如彼發源今流泉，子孫何數鷹馬然。有起家者出其間，願翁壽考無窮年。
遊沖虛觀 蔡襄 
真人玉骨輕，御氣升瑶臺。俯首視下方，萬落腥塵埃。香火久寂寞，山川空徘徊。舊樹絡青蔓，虛壇生紫苔。宴坐白晝永，長吟清風來。飛花亂棋子，游蜂依酒盃。嘉月當醉飲，上客誠珍才。神仙那可冀，金鼎何時開。
題延平閣 蔡襄 
雙溪會一流，新搆橫鮮赭。浮居紫霄端，卧影澄川下。峽深風力豪，石峭湍聲瀉。古劍成蟄龍，商帆來陣馬。晴光轉羣山，翠色著萬瓦。汀洲生芳香，草樹自閒冶。主郡王士安，高文勇枚賈。顧我久疎悴，霜髭漸盈把。臨津張廣筵，窮晝傳清斝。舞鼉驚浪翻，歌扇嬌雲惹。歡餘適晚霽，望外迷空野。曾是倦遊人，意慮亦瀟灑。
送勤上人歸吳中 蔡襄  西湖
吳江水好吳岫靈，吳人晳白神氣清。當須比屋皆佳器，奈何儻有名公卿。究觀是事見藏伏，例學浮圖超死生。遂令才智蓄利澤，若日不下霑四瀛。勤師內外久著力，文字骨節初老成。十年棲遲輦轂下，淵然澹薄無經營。惜哉明了足見解，獨擘迅翮翻青冥。殘秋忽別東南去，塵土擺落衣裾輕。西湖勝處拂談席，綠波畫舫吾其行。
送石昌言知宿州 蔡襄 
符離封城古云望，扼控東南地形壯。飛流金粟走舟車，鎮壓奸雄宿兵仗。昌言才思才臺閣，聲名遠出風騷將。倦直承明得守符，詔書遣臨士民上。萬家裁製須得宜，譬若楩楠迎大匠。京師從遊日月久，送君酒酣益惆悵。人生豈效雞鶩羣，意在糠粱取甘養。邊隅多故方急材，往往稠人拔公相。吾儕有策空自奇，皎皎丹衷亦誰亮。欲隨戎馬僅勝衣，强作文章還覆醤。大都用置繫於時，丈夫未死固難量。觥巡卷到君勿辭，行看岸下船頭放。我今聯束若愁鷹，注目青雲思遠颺。一麾當復泛隋渠，願君加數爲公釀。
觀宋中道家藏書畫 蔡襄 
宣獻業文學，嘗作調羹鹽。藏書百千帙，傳世惟清廉。東堂得春和，花卉晨露霑。之君延賓從，當晝褰珠簾。朱函青錦囊，寶軸紅牙籤。大令至歐褚，屈玉聯鉤鈐。草行戰騎合，楷正中軍嚴。水墨固昏淡，骨氣猶深潛。江田亦名手，農野興鉏鐮。桑麻婦女喜，饁餉兒童覘。列女自幽閒，明眸咽頸纖。昔人何遥遥，意會相披瞻。南曹古貌醒，博士新詩炎。持杯屢屬我，謂我毫錐銛。煤嫗浮醉鈿，研流泣秋蟾。放灑雲雷起，取餘風良恬。鄙藝豈足多，詫語誰能兼。因思左宣獻，載檄陪車幨。辱公知遇厚，表裏曾無嫌。間復請筆法，指病如投砭。今朝觀故物，惜已悲慚兼。層丘恩德重，素髮年華添。不能枉尺尋，況乃事飛箝。壯心久已衰，奇尚顧未厭。幸公有令子，辭源橫江灊。劇飲以自慰，後慶其人占。
西齋秋暑 蔡襄 
齋居一室靜，晝永來風微。仙棋覆前局，女布便輕衣。向人顔色强，與世心事違。且效金門隠，詎有田園歸。
胡鴈 蔡襄 
胡鴈畏空漠，羣飛響洲渚。褰雲避射弋，萬里聲悲苦。月色滿關河，欲下迷處所。春江沙平凈，魚蚌不可數。飽暖身肥腴，歸路欲遠舉。尋常弓箭兒，仰視隨意取。從來遠禍心，狼藉失舊侶。小哉銜蘆智，豈識保身語。
即惠山煮茶 蔡襄 
此泉何以珍，適與真茶遇。在物兩稱絕，於予獨得趣。鮮香筯下雲，甘滑杯中露。當能變俗骨，豈特湔塵慮。晝靜清風生，飄蕭入庭樹。中含古人意，來者庶冥悟。
題周著作萃賢亭 蔡襄 
君家作虛亭，獨得江山清。四向各有適，萬趣各自呈。夜深蟲鳥息，漸聞泉石鳴。日高烟靄去，始見峯巒生。之人務佳尚，意與賢豪傾。中盤淪薇蕨，傍砌顛瓶罌。毫端潜造物，局上暗投兵。樂遊時景邁，薄宦身事縈。種花行老色，馴猿無故情。蕭散復後期，外塵殊可輕。
瞻禮開師真像 蔡襄 
輕瀾還故潯，墜軫無遺音。好在池邊竹，猶存虛直心。往復二十年，每見唯清吟。覺性既自如，世味隨浮沈。琅琅白雲姿，悵望空山岑。豈不悟至理，悲來難可任。
偶作 蔡襄 
作墨本誰氏，研摩有强弱。摩盡不見墨，此處原非著。
至和雜書五首 八月一日 蔡襄 
淮天過盡入吳渠，蘭亭晚日光疎疎。金桃傅粉好顔色，綠醽泛灧深車渠。觥巡屢卷明星出，花翹零落隨衣裾。幺絃不動凝古意，春容淺破長眉舒。庭院簾帷一齊下，紅蠟陰沈霜滿瓦。雞頭軟熟七月終，舉手分傳玉盈把。席前碧甕覆瑶槳，一秋愁淚風前灑。雲中寶暈萬重高，付與輕綃藏冰麝。孤城寒柝夜迢遥，誰道劉郎有天馬。歸來却問東海桑，海浪漫漫彩虹挂。紅絲縈膾曉刀鳴，雙龍笑斷夢中驚。莫將團扇掩塵匣，曾障清歌十數聲。
至和雜書五首 八月二日 蔡襄 
濃雲瞥過雙鳳飛，清顔照射朝日輝。畫船南畔烟成陣，鮮荷掩護仙銖衣。凝魂杳眇不知處，酒醺香破驚新知。一聲入耳醉人骨，天容牢落星點稀。海山萬里風濤外，扶桑未老成春絲。春絲不斷縈成結，玉環宛轉無窮時。曉簾半上香飄穗，笑指冰壺凝遠淚。秦樓後夜鏁孤鸞，秋風不動烏龍睡。願將瓊樹隔花看，一一花房暗相值。濁水芙蕖天際雲，長時倚望清江濱。迎來未語送歸速，暮山紫翠空含嚬。勸君美酒千萬壽，情如芳草年年新。
至和雜書五首 八月九日 蔡襄 
曉虹跨江一千尺，平浪東西入天碧。遊人初覺秋氣涼，衣不禁風薄羅窄。漁家小艇方醉眠，艇裏長魚三尺白。彩欄北倚數流螢，似與流螢舊相識。香脂揩盡暗成雲，銀甲試絃初未直。橋前流水聲潺潺，年華一去何時還。重來若問桃花路，記取松亭月影間。
至和雜書五首 八月十二日 蔡襄 
高樓中天月色凈，玉山禾熟秋雲映。草邊水際見流螢，流螢獨自尋香徑。稜層鴈塔挂千燈，密意雖通語還併。城上驚烏飛復啼，落泊無依終不定。欲下長橋夜漏深，燭臺飄灺青梧陰。仙人若也乘鸞去，彩霧千重何處尋。
八月十九日 蔡襄 
潮頭出海卷秋風，風豪潮起蒼海空。弄潮船旗出復沒，騰身潮上爭驍雄。沙頭萬目注江水，晴雷乾雹來無窮。窗外簾旌飛獵獵，新醅翠斝行坐中。欲作吳歌弄清晝，回看滿眼西陽紅。六曲屏深映雲母，珠盤縷縷青鴉茸。山移海轉有變化，生緣長短須相逢。
讀樂天閒居篇 蔡襄  泰山
予年四十四，髮白成衰翁。非有高蓋車，曷與賢者同。嗟予出寒遠，家世嘗力農。十九登科第，聖彀參英雄。十年出吏選，校書蓬陼中。天子投採拔，謂有諫諍風。既叨言責地，蹇蹇思匪躬。竊不自度量，語剡奸邪胸。一毫抗千鈞，擯落無流蹤。同時皆驤首，金紫班著崇。唯予守長樂，幸就祿養豐。八年江海外，再上螭階東。四十入西閣，宿仇司化工。蒙錦投機穽，唯頼天聽聰。代言遊禁密，侍從多從容。尋行京兆事，繫斷露銛鋒。是職非所好，輒以死竭忠。願闢大幽都，爲君囚四凶。願拂四省堂，爲君延夔龍。願舒泰山雲，甘澤成歲功。願回太清日，晴景破陰蒙。願躋萬人壽，夭扎終不逢。願令編戶富，食衣無困窮。羣臣走率職，陛下居法宮。文彩成禮樂，籌略覊夷戎。意言亦良苦，精神庶潜通。短步趨遠道，心健力不充。早衰鬢已華，憂傷乃自攻。我知古人心，生德貫上穹。何爲論貴賤，貴畏非大公。南歸雖云樂，此念殊忡忡。
元日過浦城西陽嶺 蔡襄 
逝者東流水，情知無却迴。遲留曾到處，嗟古不同來。誰道新年好風物，忍將淚眼向春開。
題將軍巖 蔡襄 
赤日正停午，解衣巖石下。石泉殊甘涼，野籟亦瀟灑。驚猿度嶺雲，遺果墜庭瓦。披軒忽永歎，幽抱不可寫。
安靜堂書事 蔡襄 
勿學異世人，過常不可深。勿學慢世人，側身隨浮沈。白日當中天，難破是非心。不有拔俗器，安得太古音。大暑苦煩濁，清泉流高岑。烈士無戀嫪，至理須推尋。
丙申秋八月過漁溪驛驛舊有梅數株嘗題詩記今無有也二首  其一 蔡襄 
曾把早梅枝，思君在別離。別離雖云遠，萬里有還期。樹枯根已撥，人去復何之。故館動秋色，雲物藏寒曦。清香不可聞，衰草空繁滋。一夜平階雨，輾轉良自知。
丙申秋八月過漁溪驛驛舊有梅數株嘗題詩記今無有也二首  其二 蔡襄 
梅花不復見，況乃扳花人。花飛別故樹，粉黛化爲塵。秋風捲落葉，蟲豸鳴悲辛。昏鴉投舊巢，匹侶自相親。缺月行復滿，歸雲本無垠。因題憶花篇，此意難重陳。
答葛公綽求猿 蔡襄 
子求穉猿書至閩，我說猿意持贈君。吾州四面列巖巘，鉅木轇葛凌氛氳。結窠栽檻走疾置，十日可置澄江濆。嗟憐庶品各有性，拘憂適喜無間分。彼猿之類宅丘壑，愛戀深厚編前文。戲禽雖傳古仙者，射臂未許今將軍。朝棲喬木之蒼莽，夕飲幽澗之潺沄。山空月明一長嘯，商船海上迎風聞。君家東園豈不美，檜竹翠密蘭茞薰。斯猿儻憶故時侶，舉首斷隔千重雲。縱之不遣乃得所，推夫此理惠澤雰。令吾郡邑決籠柙，蹄者奔逸羽者翂。因觀微物通萬化，譬諸獻鵠良有云。
秋夜書廨中壁 蔡襄 
遥夜不能寢，值茲節物清。大空瑩虛碧，仰觀澄性情。素月若可把，浮雲何故生。瑶琴且勿弄，誰憐希代聲。
秋思 蔡襄 
幽蘭受新霜，孤雁叫落月。沈憂何由平，永夕不可徹。將琴鼓憶憐，聲急弦屢絕。芳華日益遠，香澤物已歇。秋風吹石門，思君還復訣。誰云無生忍，識此悠悠別。
寒食梨花小飲 蔡襄 
江南寒薄春嘗早，花卉入春先自老。嗟予衰病不及時，出見池園半青草。縱有餘葩在葉間，行看落片隨風掃。尋春已過索莫歸，重憶歡娛耿懷抱。雖然妖艷難再得，但只逢花須醉倒。二月中央寒食朝，牆隈忽見梨花飄。開門四顧粲然白，傳催翠帟賓朋招。長吟環遶不知數，漸值明月臨清霄。誰翦輕雲成碎蕊，天留密雪封枯條。重重盡挂珠纓絡，簌簌初呈簂步摇。傍花行酒發新唱，滿座例舉黄金瓢。西都姚黄高一尺，揚州寶髻分雙翹。幽香絕艷信尤物，設欲置之千里遥。壁門寫生亦名畫，未免五彩塗鮫綃。莫如此君慰人意，相對一笑開無憀。古來英豪多感激，坐使綠鬢朱顔雕。勸君且作梨花飲，慎勿稱量別流品。
雨晴早出 蔡襄 
徂秋久不雨，霑濡纔此旬。新陽凈萬物，太虛無一塵。老稚出曠野，鋤犂及清晨。愛爾安居樂，力作勿辭貧。
訪天台菴 蔡襄 
幽人去未還，門戶和雲閉。亭午樹陰圓，深冬泉響細。寒生羣鳥鳴，清徹孤鶴唳。寂寞傍山歸，寫向滄溟際。
和吳省副青梅 蔡襄 
梅華畏高寒，獨向江南發。那知汴陽墅，青顆摘春月。持之務所無，歸思動楚越。願君侑清罇，行恐新芳歇。
留別舊居花檻 蔡襄 
別意起中夕，出門風吹衣。側月光艷薄，餘花香氣微。清尊歲相向，欲去心有違。殘葩勿盡放，主人行亦歸。
甲辰閏月初伏快雨凉風晝眠初覺庭前小欄花木各有意氣效柏梁體 蔡襄 
閏夏天地熱焰烘，崇朝快雨隨清風。晝軒夢覺開前櫳，畫欄花草意氣雄。側枕遥問數異同，如子微物煩化工。盍各言爾之所從，繁葩富艷生朱紅。枯條大蕊千萬重，修幹點綴赤日中。蠲去憂忿誰與功，採摘烹煮袪煩胸。秋霜鉅實垂如甕，橫柯遠引交加叢。葉抽綠劍端黄茸，直立開拂泉貸通。壘遶翠羽翻虯龍，誤入畦町非余公。助滌渴肺思菲躬，物物自名詞不窮。願當我意乃汝容，負汝不飲慙衰翁。
過皇甫侍郎 蔡襄 
丈人幾八十，歲晚益窮經。陰陽判九六，天地環丙丁。初若發泉穴，漸已澄滄溟。所寶非世有，願充天子庭。問我久京國，鬢髮何星星。無乃矜才能，吐論生風霆。不爾負潔修，揚眉自娉婷。昏翳本來性，憔悴百歲形。子知大方家，真精潛杳冥。萬化一相遇，起滅如秋螢。而於須臾間，計較罍與瓶。膏消見遠照，水燼聞餘馨。唯公懇懇誨，敢怠拳拳聽。追思響踐歷，媿汗曾未停。決然趨所適，金刀貴發硎。去矣汴流駛，薰風送揚舲。
南都思杜祁公 蔡襄 
祁公清德老，在昔相先帝。青雲吐論高，白璧持身銳。待俗無町畦，取人兼揭厲。甘貧安車後，直道洪鈞際。每聞天下士，行業若材藝。未見比調饑，況乃挹襟袂。早嘗登公門，顧睞叨末契。謂有金石姿，良工心劘礪。仰瞻通德衢，獨立耆英第。評書草聖優，煮荈雲腴細。遺墨秘巾篋，感激君子惠。悲風吹白楊，佳城茲久閉。聲名與濉渙，東流無已歲。
酇陽行 蔡襄 
春秋書大水，災患古所評。去年積行潦，田畝魚蛙生。今歲穀翔貴，鼎餁無以烹。繼亦掇原野，草萊不得萌。剝伐及桑棗，折發連簷甍。誰家有倉囷，指此爲兼并。頭會復箕斂，勸率以爲名。壯强先轉徙，羸瘠何經營。天子憂元元，四郊揚使旌。朝暮給饘粥，軍廩闕豐盈。殍亡與疫死，顛倒投官坑。坑滿棄道傍，腐肉犬豕爭。往往互食噉，欲語心驚魂。荒村但寂寥，晚日多哭聲。哭哀聲不續，饑病焉能哭。止哭復吞聲，清血暗雙目。隴上麥欲黄，寄命在一熟。麥熟有幾何，人稀麥應足。縱得新麥嘗，悲哉舊親屬。我歌酇陽行，詩成寧忍讀。
期秦伯鎮不至 蔡襄 
高人懷真趣，每欲棄祿仕。超然外造化，那復顧妻子。有田給饑寒，有路出生死。儻得自由身，休隨榮利起。或聞亳郊澇，族大無餘米。且持州紱去，官廩尚可指。何時當歸來，焚香朝玉几。
會亭遇資政孫公赴闕公致仕已七年時召歸將有西鄙之任 蔡襄 
志節雖落落，不能無謗毀。壯年自雄豪，末路遽顛委。衆口方叢嘈，即欲置之死。公嘗爲大臣，沈寃不辨理。恭惟仁宗聖，散地而後已。新治甬上居，閒逸安暮齒。恭惟今天子，繼照明鑒是。問公何處在，勉哉爲予起。使者臨其門，將駕不容俟。滔滔汴流急，行舟姑少止。長堤榆柳深，夜涼襟带褫。語終求其要，茲事殊可喜。朝廷英俊林，豈無人器使。謂公先帝臣，擢任刷前恥。惟公體上意，畢力荷恩紀。富貴安足論，清心寂如水。古人老益壯，忠義在所指。況復千載遇，功名邁良史。
泗州登馬子山觀漕亭 蔡襄 
廟社奠東都，恃德非恃險。聚兵三十萬，待哺無容歉。西有砥柱峻，菽麥不踰陝。齊魯糧食囏，灞水不瀲灧。唯餘汴渠利，直貫長淮隒。歲輸六百萬，江湖極收斂。挽送入太倉，因陳失蓋弇。將漕苟不登，汝職茲爲忝。或謂取太多，六路有豐儉。其間一不熟，饑殍誰能掩。一旦俾之粟，是人意常慊。區處失其宜，斯言反爲玷。嘗欲請增減，革孚亦須漸。連營今飯稻，香美若菱芡。因循未易論，官曹畏書檢。虛亭一臨眺，比比危檣颭。來從數千里，歲時空苒苒。雨餘山氣凈，黛色淺深染。夜昏漁火出，倏忽電光閃。須臾月色空，水面鋪寒簟。相逢喜道舊，城柝屢移點。因語發長謠，誰能刊琬琰。
和答孫推官久病新起見過 蔡襄 
去年大暑過京口，唯子見過牛馬走。氣溫貌古風骨粹，如入魏國逢軻叟。前趨王事難少留，兀若洪鐘未遑扣。窮秋忽聞感疾恙，鬭蟻入牀揚左肘。天生賢者固有待，豈得數奇而不偶。勿藥之喜既和平，大肉快噉飲幾斗。神明復還方寸靜，萬卷舊書仍次部。新年於已無職事，雖欲耕田不盈畝。輕舟將覽吳中春，獨信檣烏沿霞藪。知子玉趾遠臨訪，倒屣出迎唯恐後。山堂永日接言詞，楚萍色味兩俱剖。自云君命入巖幽，顧此一身縈組綬。病軀未堪事刀筆，野性如何屈杞柳。寧甘貧薄且晦處，終歲窮經徒皓首。陶家埏埴以爲器，其大如甕小如缶。昔人知命斯上通，動靜以時隨所有。我聞子論心惻惻，儻或祭天必薪槱。大篇短韻時見投，開霽清暘穿戶牖。强抽鄙意答長歌，脂澤陋滋容益醜。錢塘風物湖山好，與子相從頻載酒。一水汪灣暮日浴，千巖轉側朝雲嘔。放懷方外聊自適，舉杯相屬起爲壽。美哉此樂世難得，勿話歸期論子丑。
丙午二月十二日雜言 蔡襄 
仲春一浹，我生之辰。紀歲之行，五十有五。慈親是時九十二，稱觴獻壽於膝下。曾孫滿前侑以詞，慈顔强飲至酒所。我今鬢髮白垂絲，揮拂萊衣輒起舞。願親長年無窮已，願兒强健典州府。不富不貧正得宜，如我奉親難比數。
和王學士水車 蔡襄 
星鳥正中春事濃，農夫入田布嘉種。田中白水極瀰漫，鷺翅羣騫魚鬣聳。扶持水車倚塍畔，翻翻龍脊超雙踵。日在天中人在野，脫粟未逢心益恐。婦姑晚餉猶德色，童稚伺餘窺饁籠。夏苗欲長苦焦枯，又送微波上層隴。傷哉作勞無早夜，歲終贏饒凡幾桶。豐年遺秉尚或歉，一有不登皆散冗。賦田無利從來遠，索息嚴於公上奉。富者不耕耕者饑，役民權枋雄豪總。錢塘風俗本夸奢，上商射利尤加勇。丁男特壯走長街，僕奴意氣金銜駷。方春遊女湖上行，舉首惟愁釵插重。笑汝田家弄水車，何不乘時作光寵。
四月八日西湖觀民放生 蔡襄  西湖
盈舟載魚蝦，投瀉清波際。應無校人欺，獨行流水惠。非求升斗活，終免螻蟻制。江湖自相忘，洲島亦還逝。脫淵思曩戒，嗅餌省非計。爲生豈不幸，萍藻庶可翳。
和王學士芍藥 蔡襄 
粲爾芳草葉，孤根當砌植。違春已自分，薰風猶借力。艷艷朝日光，紛披照顔色。持之遺佳人，歲久香不息。
觀三聖御書應制 蔡襄 
聖業存功德，宸毫冠藝文。勢開千里浪，光動九天雲。法駕乘時至，仙都與世分。皇心欽寶訓，求治益精勤。
羣玉殿賜宴 蔡襄 
治道承炎曆，皇基亙萬年。深仁涵海嶽，至德著坤乾。文物歸元首，臣鄰必巨賢。蓼蕭思及下，奕葉力追先。昕色方羣進，臚音忽四傳。衣冠紛雜遝，臺殿鬰蟺蜎。寶字崇三聖，瑶圖祕九天。榮河祥氣徹，昭漢曉光旋。磊砢珠璣在，崢嶸歲月遷。家聲終卓越，上意益恭虔。書觀開舖首，宸毫落彩牋。煙雲初不定，鸞鳳互相鮮。拜賜兼金重，珍藏尺璧全。人人皆自得，事事獨超先。睿藻敦風教，冥搜出化權。來從玉山府，遠過柏梁篇。迴馭臨高館，推恩錫廣筵。迷魂遊帝所，休應動星躔。申命嚴樽俎，新章被管絃。千齡叨際會，曠古絕寅緣。大施難論報，精誠第祝延。唯應歌盛美，樂石可磨鎸。
上元進詩 蔡襄 
疊聳青峰寶炬森，端門初晚翠華臨。宸遊不爲三元夜，樂事全歸萬衆心。天上清光開夜色，人間和氣閣春陰。要知盡作華封祝，四十年來惠愛深。
夢中作 蔡襄 
白玉樓臺第一天，琪花風靜彩鸞眠。誰人得似秦臺女，吹徹雲蕭上紫煙。
久寓悟空院剎行而書之 蔡襄 
寂寂精廬切半空，古原高下稻花中。蓮趺披素輕雲梵，花萼雕紅細雨宮。孤鶴睡迷千樹月，斷蟬吟繞五更風。心縻尺組遥相謝，歸馬南蹄疾似蓬。
漳南十詠 龍臺 蔡襄 
試看初日照龍臺，白玉堂高錦障開。樹色一番連雨凈，溪光幾曲抱山來。雲歸深洞天形瘦，風落前村笛弄哀。擬結青樓遍題詠，思王何吝斗量才。
漳南十詠 城東水閣 蔡襄 
亭上芳樽惜別人，亭前斜日欲歸輪。傷心定是丹楓樹，拂面空來紫陌塵。歲月暗驚山色古，愁情長與草芽新。何時此地迴飛蓋，寂寞欄干又一春。
漳南十詠 南溪 蔡襄 
近郭溪光綠好裁，雨睛波底敞棲臺。蔭堤佳樹千圍合，掠水輕舟一箭開。驚釣寒魚拖糝去，忘機閒鳥信潮迴。官餘擬欲袪塵意，書遍平沙我獨來。
漳南十詠 滿月池亭 蔡襄 
有客高懷脫世塵，碧灣晴檻樂遊頻。無心自合波中月，照影誰分鑑內人。莎砌亂蛙爭噪雨，杏梁雙燕欲留春。長年老厭趨豪末，來揖孤雲作上賓。
漳南十詠 西湖 蔡襄  西湖
湖上山光一笋青，佛宮高下裹巖扃。烟收水曲開塵匣，春送人家入畫屏。竹氣更清初霽雨，梅英猶細欲殘星。吳船越棹知何處，柳拂長堤月滿汀。
漳南十詠 圓山廟 蔡襄 
風雅遺芬嶽有神，此山靈祀越千春。彩毫佳句言猶在，翠剡新詞意未真。絕頂黑林長带雨，曲崖飛磴不留塵。瘴雲收盡秋田熟，跋境肴漿再拜人。
漳南十詠 陳將軍廟 蔡襄  长江
曾憑水柵誓長江，報國全軀事不雙。力屈已嗟關羽死，勢孤猶笑李陵降。宿墳古劍龍腥匣，環壁靈旗獸纏扛。神理高高人意近，楮錢祈福暗塵窗。
漳南十詠 白雲亭 蔡襄 
雲擎翬檻翠巖巔，石老松皴不計年。舉世覺來空白日，幾人遊去上青天。醉看絕壑都無地，嘯倚清風只恐仙。花晚春殘無限意，他時迴首定依然。
漳南十詠 齊雲閣 蔡襄 
紫閣青梯壓翠岑，春情秋思共登臨。雨嵐供眼橫千掌，星漢垂簷直半尋。忍別朱欄真俗吏，獨棲珍樹祗仙禽。當年人事多奇尚，擬托巖扃息寸心。
漳南十詠 東郊 蔡襄 
苒惹晴雲釀雨時，東城無處不芳菲。斜坡草短孤麛卧，平壠麥深雙雉飛。照塢亂花驚客眼，罥空輕絮點郎衣。年來意氣多覊束，無復長楸带酒歸。
別宋判官 蔡襄 
縷縷青陰拂去鞍，雨花狼籍顫春寒。年光別緒侵入鬢，莫向離亭子細看。
城南春會 蔡襄 
陰雲薄薄地無塵，清曉城南集畫輪。睢苑即時裁雪霰，潁川連夜聚星辰。山眉帖漢晴光擬，鶑舌尋風碎語真。芳草有情迷謝客，落花無處問秦人。樽前莫厭歌醒耳，世上偏饒淚滿巾。嘉意未闌繁盛減，東皇底事惜殘春。
序賓亭 蔡襄 
師律先憂寄，朝家此得人。門庭環劍佩，胸膽貫星辰。今已閒戎略，疇能卜宴申。樓高休暇日，臺逈厭登春。珍館瑶甍舉，璇題寶篆新。鴨欄迴鬭頸，龍壁活盤鱗。夾幕寒波顫，前峰古黛皴。始知仙有路，盡恐世無塵。武馭來金虎，儒簪下石麟。機分榮辱主，觶序去留賓。揖讓盈三魄，雌雄競一神。氣橫飛客箭，歌協大夫蘋。萬古浮雲片，勞生斷梗身。即時懽未已，往事夢非真。席久疑枯海，琴幺似隔鄰。釭花明雨暮，甕酎壓霜晨。鴉動殘絲柳，鱸肥滑線蓴。晴霞上丹葉，熟粉護青筠。賦景呵吟筆，揮談密醉茵。流年祇容易，嘉會可因循。
望春詞 蔡襄 
霏霏細雨勒梅黄，一望春容十斷腸。平蕪古柳青青遍，獨使潘郎兩鬢霜。
落花 蔡襄 
何事蒼苔數點紅，曉來花片落春風。可憐春色兼花盡，今古此情無處窮。
耕園驛佛桑花 蔡襄 
溪館初寒似早春，寒花相倚醉於人。可憐萬木彫零盡，獨見繁枝爛熳新。清艷夜霑雲表露，幽香時過轍中塵。名園不肯爭顔色，的的夭紅野水濱。
溪行 蔡襄 
秋色已寥落，清溪纔此行。船移酒杯側，魚得鱠刀鳴。日色浮兼動，風痕滅又生。從知隠者趣，不獨傲榮名。
淨衆院嘗荔支 蔡襄 
霞樹珠林暑後新，直疑天意別留春。京華百世爭鮮貴，自是芳根著海濱。
奉酬王知縣賞春不與以詩見贈 蔡襄 
仙陬翠觀盡繁英，朱白相兼照眼明。池浸嵐光生晚碧，鳥驚人語斷春聲。談諧遽喜開懷久，骩骳終慙走筆成。佳致可能陶靖節，庭柯斜眄獨忘情。
喜弟及第 蔡襄 
里閈高高祖德新，魯庭詩禮孟家鄰。連登桂籍青袍客，共拜萱堂白首親。倚國精誠明火玉，照人清節對霜筠。童襟開慧盈書館，漸喜芝蘭在處春。
西郊 蔡襄 
曉蓋西郊道，春光極太虛。村風香晚稻，溪日曝寒魚。雀噪饑鷹下，山空病木踈。歸期侵杪歲，友思望吾廬。
三月詣陳逋民 蔡襄 
振衣凌曉色，霽野縱遊韁。莓潤溪雲重，春深山露香。林幽風更細，院靜日偏長。曾是天皇外，相從識酒鄉。
次韻翠巖寺 蔡襄 
攬蔓巖扃峻，交繩寶界平。斜峰約雲勢，乾樹起秋聲。泉檻妨蛩響，霜樓助月明。冥筌兼灑落，警句一何清。
夏晚南墅 蔡襄 
夏竹侍前楹，涼襟析舊酲。疊雲封日茜，斜雨著虹明。魚動池開暈，蟬移樹減清。葭洲烟向暝，鳬鶩自相迎。
蕪陰樓上 蔡襄 
野馬沈寒氣，神禽度細風。斷霞天共紫，斜日樹齊紅。山口橫虛釣，江隈跋遠艐。解窮千里目，爭奈思無窮。
杪秋湖上 蔡襄 
舊暑侵涼已分銷，蕭疎丹樹見斜橋。千千露竹全瀟灑，一一風蟬共寂寥。菰米熟汀來客燕，芡絲分水避歸橈。月魂未上東城角，誰向東城與下招。
和陳殿丞南州新詠 蔡襄 
寶坊高閣遍憑欄，曾是芳辰得未閒。日上天容低接海，風輕湖底倒摇山。夜深佛火寒星外，春過人烟暗樹間。無意孤吟採幽致，異時行橐斷空還。
通源驛別顔茂才 蔡襄 
躍馬東來不記時，酒醒寒色入征衣。垂楊官道連天去，落日郵亭別我歸。
陪尹子漸申安禮宿香山寺 蔡襄 
二月已强半，尋春登石樓。山光侵雨變，草色到雲休。歸鳥沈巖際，行人過樹頭。剝苔看石碣，因火認漁舟。漸夜灘聲惡，憑虛屋勢浮。乘閒卿自適，觴詠屬吾流。
正月四日 蔡襄 
今朝纔見雪泥乾，日薄雲低又作寒。家山千里何時到，溪上梅花正好看。
春曉 蔡襄 
曈曈初日注窗明，窗外雛鶑乳燕聲。東風氣味濃於酒，曉夢魔人似宿酲。
晚色 蔡襄 
晚色在何處，樓高天宇低。閒雲無去住，歸燕自東西。
過天津橋 蔡襄 
日暖溪平冰漸銷，水聲纔下內前橋。山川滿眼閒宮殿，草樹迷入舊市朝。每向尋春偏有意，却成懷古更無聊。洛陽平昔多豪俊，惆悵埋魂不可招。
讀離騷經 蔡襄 
莫怪靈均戀楚濱，可能臣子外君親。精心獨去珠無纇，飛語潛來箭有神。宋玉招魂推意遠，揚雄流涕掩書頻。江邊自是修門路，嗟苦先生隕此身。
暮春登南門 蔡襄 
麗譙高倚晚天霞，滿目平臯盡物華。千曲胡笳催鼓答，三重湘酎倩旗誇。連江急雨送歸燕，拂地輕風移落花。强倚欄干還自問，此情何處是邊涯。
和邱提刑寄湖南賈度支 蔡襄 
何處多離感，山郵霽野光。清吟貫騷雅，遠意屬荆湘。霜樹呈秋色，風蘭生晚香。使軺偏倚望，摛藻寄回腸。
和邱提刑聞新鴈寄賈度支 蔡襄 
翔鴈來江渚，秋容在遠空。幾聲疎樹外，一字斷雲中。虛館垂簷月，平臯敗葉風。裁詩託幽思，幽思更無窮。
遊龍門香山寺 蔡襄 
彩閣縈林轉，蒼崖隔水開。龕明千像日，波起一灘雷。綠淺春前草，香餘臘後梅。背人驚鷺去，將雨好風來。雲氣隨衣袂，嵐光入酒杯。清遊知不屢，欲下更徘徊。
聞福昌院春日一川花卉最盛  其一 蔡襄 
聞道春深多物華，遥憐春日思無涯。烟涵樹色相依好，山擁溪流一带斜。休問主人先看竹，只隨漁叟便逢花。憑誰畫得當時境，持去江南細與誇。
聞福昌院春日一川花卉最盛  其二 蔡襄 
山前溪上最宜春，千樹夭桃一雨新。爭得扁舟隨水去，亂花深處問秦人。
登府店福昌山閣 蔡襄 
危磴通高閣，登臨境迥清。雲開千岫出，雪霽一川明。斷雁來孤影，遥泉落細聲。野烟依竹見，溪樹與橋平。已助騷人思，空摇遠客情。扁舟如可泛，歷歷是江程。
雪中不見女几山 蔡襄 
宜陽南路是仙山，雪擁雲埋杳靄間。洗眼來看無處覓，不知可復在塵寰。
登三鄉寺閣 蔡襄 
歷覽宜陽道，披軒臨朔風。地疑塵世外，人盡畫圖中。巖曲疎鐘答，村前小彴通。水烟寒更白，山氣曉微紅。遊宦真浮梗，流年似轉蓬。長懷無所寄，盡日送歸鴻。
嵩陽道中 蔡襄 
千里動秋意，縈迴上古原。山樵斵晚日，野火著寒雲。鐘磬出鄰寺，牛羊下過村。振衣歸去好，塵事莫知聞。
訪陳處士 蔡襄 
橋畔修篁下碧溪，君家元在此橋西。來時不似人間世，日暖花香山鳥啼。
題建造寺奉先院 蔡襄 
日照溪山生翠光，春深花草雜幽香。登臨誰會遲留意，門外塵埃去路長。
送別陳比部 蔡襄 
祖帳西郊道，川原畫閣臨。燒痕經雨活，樹色入溪深。斜日有春態，孤雲感客心。何人知別意，重把酒杯斟。
城西金明池小飲二首  其一 蔡襄 
曉出都門外，名園連翠屏。融怡春物動，瀟灑塵慮醒。輕風送花信，遠水涵空青。舊遊無處問，芳樹隔重扃。
城西金明池小飲二首  其二 蔡襄 
城西禁籞宿烟收，霜薄朝寒上罽裘。佳樹得春生意動，平池受日翠光浮。十年歌笑驚前世，滿眼風花是舊遊。從此曲江芳物好，定知重到更疑留。
送張太傅還鄉 蔡襄 
置器功成佚退身，故園南望整車茵。青冥直上無餘事，白首歸來有幾人。門外離筵晴日曉，江邊行路雜花春。橐金均散心如水，冢樹重攀淚滿巾。盃酒相逢耆舊少，山川不改歲華新。從公几杖何由去，更祝千年比大椿。
寒食樂詞 蔡襄 
皇州令節已藏烟，帝渥乘時錫廣筵。和氣去添春色重，恩光來助日華鮮。千聲鳳吹朱門裏，一番花香穀雨前。更喜簪裳嘉宴日，親逢干羽治平年。
喜歐陽永叔余安道王仲儀除諫官 蔡襄 
御筆新除三諫官，士民千口盡相歡。昔時流落丹心在，自古忠賢得路難。好竭謀猷居帝右，直須風采動朝端。人生萬事皆塵土，惟是功名永遠看。
送楊殿丞通判睦州 蔡襄 
蒼崖中斷一溪來，迤邐人家向水開。盡日烟雲迎旆去，滿瀧鐃吹引船迴。虛齋晝夢鳴禽下，別塢春遊畫角催。莫怪杜郎題處少，更留佳致待清才。
宿揚州 蔡襄 
瓜洲堰埭阻行橈，更等江頭後信潮。獨背殘燈數歸路，風傳寒柝夜迢迢。
廣陵 蔡襄 
廣陵歸客嘆飛蓬，懷古傷離向此中。前世翻波那復問，十年彈指已成空。樓頭畫角催殘日，城上寒鴉噪晚風。井徑蕭條人不見，又隨潮信度江東。
馬奴周晬思之因成 蔡襄 
馬奴今日方周晬，昨夜迢遥夢到家。盤裏應知心所愛，尊前唯祝壽無涯。吚嚘弄語羣兒學，踉蹌初行乳母誇。獨上揚州津館望，江山摇落去鴻斜。
聞鴈 蔡襄 
霜風吹鴈入南雲，千里征人枕上聞。欲問梁園近消息，月沈星轉五更分。
江頭別杜殿丞 蔡襄 
揚子江頭南北路，木蘭船上往來人。年華衮衮東流水，世事勞勞薄宦身。回首天涯成遠別，忘懷物外自相親。津亭共起憂時嘆，重記津亭淚滿巾。
題金山寺 蔡襄 
畫梁詩板暗流塵，水石魚龍萬句新。誰識高僧最深意，慈航長護過江人。
題僧希元禪隠堂 蔡襄 
遊錫遍他方，歸休靜默堂。孤吟時有得，諸念若爲忘。刪竹減庭翠，煮茶生野香。雲山莫騰誚，心地本清涼。
經錢塘故宮 蔡襄 
廢苑蕪城裹故宮，行人苑外問秋風。當時歌舞何年盡，此意古今無處窮。往事蕭條隨敗葉，客情迢遞寄孤鴻。扁舟欲去更回首，寒樹蒼蒼夕照東。
經林逋舊居二首  其一 蔡襄  西湖
修竹無多宅一區，先生曾此隠西湖。詩言不喜書封禪，亦有餘書補世無。
經林逋舊居二首  其二 蔡襄 
山色凝嵐水色清，山雲長與水雲平。先生來舉持竿手，釣得人間亢俗名。
離錢塘 蔡襄 
迎潮小舸滿旗風，迴首津亭暮靄中。惆悵今宵歸去夢，迢迢直至海門東。
至睦州 蔡襄 
一带滄波兩面山，扁舟中去幾時還。浮生多半在離別，此意明知未肯閒。
題杉溪驛二首  其一 蔡襄 
宵行避酷暑，山路乍縈迴。明月正相向，涼風時一來。幽林潛物怪，祕洞蓄雲雷。豈敢憚勞苦，畏途誠可猜。
題杉溪驛二首  其二 蔡襄 
隘道臨深壑，俯闌千仞强。驚禽忽獨去，怪石偶成行。月下芙蕖色，風前䆉䅉香。反慙羣動息，幽意更徬徨。
宿延平津 蔡襄 
鳴籟蕭森萬木聲，濃嵐環合亂峯青。樓臺矗處雙溪會，雷電交時一劍靈。曉市人煙披霽旭，夜潭漁火鬭寒星。畫屏曾指孤舟看，今日孤舟在畫屏。
呈沈子山  其一 蔡襄 
荷葉新詞天下工，玉人垂手倚秋風。一聲清唱穿雲去，斜日烘簾曲未終。
呈沈子山  其二 蔡襄 
六月閩溪荔子丹，新秋猶喜薦雕盤。自嗟千里歸程遠，不得繁枝雨後看。
題福州釋迦院幽幽亭 蔡襄 
路盡得佳賞，川原何凈明。周圍地形壯，灑落世塵清。背郭千峰起，涵空一水橫。風帆人共遠，潮嶼歲重耕。曉市炊烟合，孤庵汲道縈。俯窺巖鳥過，微認野雲生。香氣林端出，秋容物外呈。表閒幡弄影，覺靜磬傳聲。官舍今稀訟，轓車此駐行。唱篇知寡和，君世負詩名。
題漁溪驛 蔡襄 
昔年同向臘中迴，曾遶欄干折早梅。今日獨來攀舊樹，風翻黄葉下蒼苔。
晚上碧峯亭 蔡襄 
城頭近晚忽開晴，有色皆鮮是物清。地勢四來州午向，山圍一罅水東行。乘風歌吹無時已，面日樓臺觸處明。不比兒曹誇衣錦，自緣恩與養親榮。
春潮 蔡襄 
納納春潮草際生，商船鳴樐趁潮行。封書欲寄天涯意，海水風濤不計程。
病中偶書二首  其一 蔡襄 
已感節候變，物態舒陽春。那復壯年意，如今多病身。凈室焚香久，烘爐煮藥頻。神歡百慮解，銷盡眼前塵。
病中偶書二首  其二 蔡襄 
行年三十六，幾是半生人。舉止不入俗，清修難厭貧。宴坐爐烟暖，微醺甕酎醇。前看簫管輩，未免作埃塵。
和王介夫遊西禪兼呈黄承制 蔡襄 
山城只有四圍青，海國都無一點塵。荔子風標全占夏，荷花顔色未饒春。水邊清吹傳觴久，路上殘陽立馬頻。不是閒來誇景物，欲將謠俗寄王人。
興化軍曹殿丞寄荔支 蔡襄 
厚葉先枝新絳囊，使君分寄驛人忙。彩毫封處曾留意，筠籠開時不見香。風色甚豪應少損，路程差近得分嘗。閩州縱有千千樹，未抵家園氣味長。
和曹殿丞寄荔支 蔡襄 
荔子凝丹摘曉鮮，江南來路與雲連。託根曾是三山下，結實應歸萬木先。鄉國遠携甘旨重，宴堂分翫色香全。清才仍更傳新唱，一一驪珠照眼圖。
飲薛老亭晚歸 蔡襄 
終日行山不出城，城中山勢與雲平。萬家市井魚鹽合，千里川原彩畫明。坐上潮風醒酒力，晚來巖霧蓋鐘聲。歸時休更燃官燭，在處紗燈夾道迎。
和許寺丞泊釣龍臺見寄 蔡襄 
釣龍臺下艤行橈，獵獵船旗待晚潮。萬里征人應悵望，一川秋色正蕭條。雨雲來去山明滅，風浪高低日動摇。有志四方男子事，莫懷鄉國便魂銷。
十一月後庭梅花盛開  其一 蔡襄 
迎臘梅花無數開，旋看飛片點青苔。幽香粉艷誰人見，時有山禽入樹來。
十一月後庭梅花盛開  其二 蔡襄 
日暖香繁已盛開，開時曾遶百千迴。春風豈是多情思，相伴花前去又來。
發篋得亡友書札 蔡襄 
宿昔重交義，零落今誰存。舊情留紙札，永恨入丘墳。世味薄於水，生涯空似雲。撫孤無力及，流淚復何言。
寄答汝州王仲儀待制 蔡襄 
汝水閩山道路長，行郵時復寄新章。諫垣笑別三年近，病枕魂飛萬里强。烈火未應焚玉石，埋輪曾是問豺狼。主恩未報頭生白，羞見龍泉百鍊鋼。
正月十八日廿棠院  其一 蔡襄 
上元纔過去尋春，紅白山花粲粲新。似喜使君初病起，隔欄相向笑迎人。
正月十八日廿棠院  其二 蔡襄 
天氣和柔酒更醇，緩歌花底正青春。狂花有意憐醉客，撩亂飛紅滿一身。
正月十八日廿棠院  其三 蔡襄 
無奈閒情著物歡，更愁花草便闌珊。夭紅嫩翠宜燈燭，放散笙歌靜裏看。
福州寧越門外石橋看西山晚照 蔡襄 
寧越門前路，歸鞍駐石梁。西山氣色好，晚日正相當。
夢遊洛中十首  其一 蔡襄 
天際烏雲含雨重，樓前紅日照山明。嵩陽居士今安否，青眼看人萬里情。
夢遊洛中十首  其二 蔡襄 
修竹蕭蕭曲檻前，清泉㶁㶁小池邊。琴中一弄履霜操，人靜當庭月正圓。
夢遊洛中十首  其三 蔡襄 
過雨池塘涼氣早，落花門戶亂紅多。松亭石上題名處，誰剝莓苔看在麽。
夢遊洛中十首  其四 蔡襄 
廟下春行香霧合，觀中朝茹藥牙尖。故人別後無消息，茺草生墳白露霑。
夢遊洛中十首  其五 蔡襄 
霜後丹楓照曲堤，酒闌明月下前溪。石樓夜半雲中笑，驚起沙禽過水西。
夢遊洛中十首  其六 蔡襄 
韓王宅裏酒千壚，范帥園中花萬株。行樂主人今已矣，春風還似舊時無。
夢遊洛中十首  其七 蔡襄 
名花百種結春芳，天與穠華更與香。每憶月陂隄下路，便開圖畫覓姚黄。
夢遊洛中十首  其八 蔡襄 
草白霜晴鶻睛開，原頭遊騎四邊來。枯叢鴉鵲休驚噪，日暮分持走兔迴。
夢遊洛中十首  其九 蔡襄 
履道園池竹萬竿，竹間池際笋斑斕。當時酒所誇文戰，今日誰登上將壇。
夢遊洛中十首  其一○ 蔡襄 
白馬寺前冠蓋盛，送行賓友盡英豪。耿丞血染邊場草，留得聲名日月高。
題何山人大隠閣 蔡襄 
萬井連交道，中天敞靜軒。由來隠鄽市，全勝賁丘園。目極無留賞，心閒不避喧。沼光摇屋動，花艷出欄繁。雨霽山容靜，潮生海氣昏。幽人披彩檻，永日對芳樽。素業名家久，通醫與義存。丹圖環八卦，仙訣遁三元。造化今爲友，懽憂本聚門。應須超世累，宴坐此忘言。
正月巡歷部郡侍親還家 蔡襄 
養親方解郡，奉使又還家。遠岫鄉關近，前旌父老遮。揮金貧自愧，舞綵喜仍誇。特地延賓友，相期詠白華。
方山渡口占 蔡襄 
江上行人空自愁，壯年雙鬢已驚秋。不知風裏千重浪，何事無情也白頭。
江村 蔡襄 
黯澹江村春日斜，汀洲芳草野田花。孤舟橫笛向何處，竹外炊煙一兩家。
三月再還家 蔡襄 
曉樹鄉關路，春衣使者軺。江眠聞落霰，野飯掇新苗。入里威稜減，寧親喜氣饒。勤勤父師教，民病若爲消。
宿海邊寺 蔡襄 
潮頭欲上風先至，海面初明日近來。怪得寺南多語笑，蜑船爭送早魚迴。
建溪桃花 蔡襄 
何物山桃不自羞，欲乘風力占溪流。仙源明有重來路，莫下橫波礙客舟。
吳屯驛曉起 蔡襄 
殘月依山明朧{月悤}，長煙浮水白糢胡。竹林繞舍啼鴉臼，石井當窗下轆轤。迎吏遠傳空狀小，僕奴潜報一錢無。騶兵不管晨炊絕，呵叫蓯籠意氣麤。
王臺驛見晚李花有感 蔡襄 
玉京仙子愛春芳，弄遍瓊枝嗅盡香。祗有此花知舊意，又隨風色過東牆。
晝寢宴坐軒憶與蘇才翁會別 蔡襄 
投涼下馬卧僧家，遶簟清風卷絳紗。修竹滿前微雨過，遠山無際薄雲遮。武侯奮隠人應到，閩粵孤城日自斜。解與塵心消百事，更開新焙煮靈芽。
漳州白蓮僧宗要見遺紙扇每扇各書一首  其一 蔡襄 
山僧遺我白紙扇，入手輕快清風多。物無大小貴適用，何必吳綾與蜀羅。
漳州白蓮僧宗要見遺紙扇每扇各書一首  其二 蔡襄 
野老尋山翦白雲，欲將清吹助南薰。不堪便面張京兆，恰稱能書王右軍。
漳州白蓮僧宗要見遺紙扇每扇各書一首  其三 蔡襄 
徑尺規圓比雪霜，昔人何事恨秋涼。珍藏篋笥未爲失，更有明年夏日長。
漳州白蓮僧宗要見遺紙扇每扇各書一首  其四 蔡襄 
武侯白羽麾三軍，帳前甲馬生風雲。憐君才地亦疎薄，相過書林至夜分。
漳州白蓮僧宗要見遺紙扇每扇各書一首  其五 蔡襄 
薄似蒲葵質更圓，忽疑明月落尊前。南堂暑氣生煩濁，一座清涼直幾錢。
漳州白蓮僧宗要見遺紙扇每扇各書一首  其六 蔡襄 
滉白新牋卷線稜，刮青纖竹纏紅藤。可憐子夜書帷下，一片圓光得未曾。
漳州白蓮僧宗要見遺紙扇每扇各書一首  其七 蔡襄 
堂陰壁罅蚊蚋都，指麾西向先驅除。山翁一夜穩眠睡，若或論功誰勝渠。
漳州白蓮僧宗要見遺紙扇每扇各書一首  其八 蔡襄 
老去將携只要輕，況臨炎暑遶風清。兒童愛把承簷溜，未識山家質素情。
漳州白蓮僧宗要見遺紙扇每扇各書一首  其九 蔡襄 
不掩歌脣向畫堂，不須名筆作花房。直應携去林泉好，轉覺林泉興味長。
漳州白蓮僧宗要見遺紙扇每扇各書一首  其一○ 蔡襄 
虛堂永晝來風長，石枕竹簟寒生光。文園肺渴厭煩熱，更要夫君在側傍。
懷文雅儼上人 蔡襄 
填填車馬走沙塵，中有伊人離俗氛。千里不逢京下信，五年虛斷海邊魂。何窮世事秋林葉，自在心靈晚岫雲。聞道西堂今粹隠，暮鐘朝磬欲何云。
寄題處州朱山人幽居 蔡襄 
之子適所遇，愛此山林居。禪心庭下樹，仙訣枕中書。溪明暑醉後，洞暗春遊初。逢疴藥籙補，得意琴聲徐。人生隨樂住，世事與閒疎。勿用挂雲網，孤鴻翔太虛。
耕園驛 蔡襄 
使軺迢遞到天涯，候館遷延感歲華。白髮却攀臨砌樹，青條猶放過牆花。悲來唯見金城柳，醉後曾乘海客槎。欲問昔遊無處所，晚烟生水日沈沙。
題白蓮院東軒 蔡襄 
昔年文酒自爲情，身外鴻毛萬事輕。暑醉每憐風引夢，夜歸多見月隨行。重尋蘭若餘芳在，却怪桑門老態生。點數朋遊今有幾，拂塵看字淚先橫。
後舍緋桃 蔡襄 
十年樹底折香葩，䔩䔩浮光弄曉霞。只恨無情是風雨，直將紅片入西家。
題龍紀院僧室 蔡襄 
山僧九十五，行是百年人。焚香猶夜起，喜酒見天真。生平持戒定，老大有精神。須知不變者，那減故時新。
宿黄蘗聽彬長老譚禪 蔡襄 
一圓靈寂本清真，誰向蒼浪更問津。欲說西來無見處，奈何言句亦前塵。
南劍州芋陽舖見臘月桃花 蔡襄 
可笑夭桃耐雪風，山家牆外見疎紅。爲君持酒一相向，生意雖殊寂寞同。
士安飲我數杯至觀音院纔醒聞灘聲泉響因留短闋 蔡襄 
林外灘聲砌下泉，泠泠幽響靜中傳。朝衫却染京塵去，爭得夫君醒醉眠。
別邵武長史朱照鄰 蔡襄 
竊比君侯病駃騠，時看雲路忽長嘶。十年還此同不酒，三驛剛來踏雨泥。士行滿鄉元自好，官名當世不勝低。未霑釜粟榮新祿，應上亨衢別有梯。
自漁梁驛至衢州大雪有懷 蔡襄 
大雪迷空野，征人尚遠行。乾坤初一色，晝夜忽通明。有物皆遷白，無塵頓覺清。只看流水在，却喜亂山平。逐絮飄飄起，投花點點輕。玉樓天上出，銀闕海中生。舞極摇溶態，聞餘淅瀝聲。客爐何暇暖，官酤未能醒。薄吹消春凍，新暘破曉晴。更登分界嶺，南望不勝情。
華嚴院西軒見芍藥兩枝追想吉祥賞花慨然有感寄呈才翁  其一 蔡襄 
吉祥亭下萬千枝，看盡將開欲落時。却是雙紅有深意，故留春色綴人思。
華嚴院西軒見芍藥兩枝追想吉祥賞花慨然有感寄呈才翁  其二 蔡襄 
烘簾微照自生光，吹面輕風與送香。誰把金刀收絕艷，醉紅深淺上釵梁。
華嚴院西軒見芍藥兩枝追想吉祥賞花慨然有感寄呈才翁  其三 蔡襄 
的的名花對酒樽，欄邊沈醉月黄昏。今朝關外尋蘭若，忽見孤芳欲斷魂。
崇德夜泊寄福建提刑章屯田思錢塘春月並遊 蔡襄 
夙昔神都別，于今浙水遭。故情彌切到，佳月事追遨。太守才賢重，清明土俗豪。犀珠來戍削，征鼓去啾嘈。湖樹涵天闊，船旗罥日高。醉中春渺渺，愁外夕陶陶。新曲尋聲倚，名花逐種褒。吟亭披越岫，夢枕覺胥濤。論議刀矛快，心懷鐵石牢。淹留趨海角，分散念霜毛。鱸鱠紅隨筯，瀧波淥滿篙。試思南北路，燈暗雨蕭騷。
嘉禾郡偶書 蔡襄 
盡道瑶池瓊樹新，仙源尋到不逢人。陳王也作驚鴻賦，未必當時見洛神。
讀宿州天慶觀門扉仙篆有感 蔡襄 
玉骨霞衣帝所遊，案前香氣與星浮。無端醉語落塵土，一過人間四十秋。
送張處士二首  其一 蔡襄 
垂垂秋雨沒韉泥，經晝門前無馬嘶。乘靜因題送行什，江南歸思已凄迷。
送張處士二首  其二 蔡襄 
梁園塵土著人腥，有似淮山照眼明。愛君心迹曾無繫，一片孤雲去就輕。
溫成皇后挽詞二首  其一 蔡襄 
紫極騰軒曜，青春委蕣顔。雲軿何處去，金殿幾時還。仗下編簫咽，陵中夜燭閒。六宮哀送返，疑是夢魂間。
溫成皇后挽詞二首  其二 蔡襄 
翟綵開新禮，金文易大名。真游上仙路，故物感皇情。月落辭丹禁，春前引素旌。宮闈鳴挽鐸，不是珮環聲。
司徒侍中宋宣獻公挽詞五首  其一 蔡襄 
重器推隆棟，馳光逐逝川。人應騎尾宿，歲亦在辰年。文思精天下，忠某盡帝前。唯無豐室累，清白是家傳。
司徒侍中宋宣獻公挽詞五首  其二 蔡襄 
申命增華衮，遺忠動紫宸。世風存令子，暮哭有慈親。復辟前言在，論兵密疎陳。如何年不永，無路問蒼旻。
司徒侍中宋宣獻公挽詞五首  其三 蔡襄 
懷道初名世，乘時遂致君。平分百年算，中據兩台文。行翣連寒樹，凝笳上晚雲。路人那得識，揮涕指幽墳。
司徒侍中宋宣獻公挽詞五首  其四 蔡襄 
洛宅初開府，非才辱顧隆。遺思謠俗在，餘論宴堂空。已矣蒼生望，嗟乎吾道窮。豈惟懷舊德，一慟向春風。
司徒侍中宋宣獻公挽詞五首  其五 蔡襄 
去歲洛城東，公歸秉樞務。今日國門西，輤車行哭度。同此晚春節，依舊西山路。千古訣幽明，一年纔旦暮。遠恨寄山川，餘哀慘雲霧。平昔送公詩，何言歌薤露。
哭賈少卿 蔡襄 
畫旟南度謫長沙，粵海新恩路更賒。子日鵬來知主去，辰年龍會爲賢嗟。猶多婚嫁先捐館，無復田園可寄家。曾是德公推奬厚，一觴何處酹魂車。
別顔慥下第 蔡襄 
四上不登第，漂流二十年。依依去國恨，杯酒春風前。
和杜相公謝寄茶 蔡襄 
破春龍焙走新茶，盡是西溪近社芽。纔拆緘封思退傅，爲留甘旨減藏家。鮮明香色凝雲液，清徹神情敵露華。却笑虛名陸鴻漸，曾無賢相作詩誇。
謝杜相公 蔡襄 
謝政閑宮傅，當年老相君。詩情通造化，筆力作風雲。是則經綸手，施於淡泊文。捧窺心感悸，無路候公門。
銓舍後軒 蔡襄 
秋欄疎索水葒花，坐見花邊日向斜。莫問幽人超世訣，即心無累是仙家。
閣下晝眠 蔡襄 
急雨初收宮殿明，紅薇花落暑風清。忽傳午正驚殘夢，寂寂西軒喜鵲聲。
戲答王仲儀 蔡襄 
零落黄花動節辰，送行杯酒感風塵。誰知最恨張京兆，畫徧修眉不示人。
哭石曼卿 蔡襄 
仕宦晚益困，忽驚朝露晞。嗟嗟命不偶，事事志多違。直節未嘗屈，英魂何所依。有材真國器，無悶即天機。前日猶言笑，今亡果是非。城南春滿路，空見素旌歸。
銅雀妓 蔡襄 
十五燒香繐帳前，幾多幽怨入危絃。誰知千載臺傾後，何處西陵有墓田。
城西射弓挺之以病不至簡示新詩有唯應欠我渭城歌之句謹吟一篇以答佳意 蔡襄 
雪後西郊物外清，官閒乘興此閒行。出門疎樹無塵色，入內流渠带野聲。近臘酒醪香更釅，得風弓箭力還生。知君病起心猶壯，獨背船窗唱渭城。
汾陽夫人挽詞二首  其一 蔡襄 
福偶天家出，賢名戚里推。朱顔不待老，萬事却成悲。宿露霑新隴，秋風過舊帷。誰歌均一德，傳繼召南詩。
汾陽夫人挽詞二首  其二 蔡襄 
借有百年在，都如一夢迴。幻生還復滅，仙去不重來。樂色閒宵院，衣香祕夜臺。行人知令淑，哭送侍兒哀。
秦靈園書事  其一 蔡襄 
檻外珍叢叨下泉，祥符天子泰靈仙。忽逢野老臨池水，自剪殘花趁歲錢。
秦靈園書事  其二 蔡襄 
上元天仗款琳房，靈圃遥傳玉殿香。要識年年桃李色，不關春力是恩光。
讀太平告身 蔡襄 
綾紋金彩射星霞，潤墨新騰玉署麻。不用著心驚寵辱，去來元是坦空華。
因書答河東轉運楊樂道 蔡襄 
前歲君提嶺外兵，國門南路送君行。由來成事多天幸，直向危時見世情。勉力朝廷論大計，甘心江海就私榮。牢愁應解侵人骨，未老先教白髮生。
楚州聞晚角有懷 蔡襄 
欽天門外警場開，畫角千枝疊鼓催。今日淮邊孤壘畔，晚風時送數聲來。
過真慧素上人院見紅薇盛開因思西閣後軒數株遂成短章寄翰林原叔八丈禹 玉閣長兼書真慧壁間以記所遇 蔡襄 
八月吳天覺早涼，翠叢初拆碎朱房。繁枝欲卧不勝力，落片將飛猶是香。西閣二年臨晝夢，金刀一夕掩春芳。欄邊想像頻回首，漸覺星垣迥漢傍。
杭州訪吉祥璘上人追感蘇才翁同嘗牡丹 蔡襄 
曾乘春飲遶花畦，花底餘香入燕泥。剪處佳人傳燭下，歸時明月到雲西。重來草樹驚秋色，零落交朋感舊題。若使他年逢勝賞，一觴知復共誰携。
寶月法喜堂 蔡襄 
少悟浮圖法，因傳法喜名。於人無厚薄，知己盡豪英。藥舍朝爐暖，棋窗夜燭明。性懷元自得，未用厭逢迎。
過泗州嶺 蔡襄 
二十五年間，三迴共往還。那知臨白首，相失向青山。想像音容在，侵尋鬢髮斑。平生多善行，應不下塵寰。
丙申元日過浦城西陽嶺 蔡襄 
曾侍天王玉几傍，捲簾袍色殿中央。重霄未徹宮縣樂，上宰初持萬壽觴。曉日半臨幡影轉，春風徧送佩聲長。今朝千里穿雲嶺，喜奉親輿返故鄉。
宿漁梁驛 蔡襄 
庭樹疎疎河漢低，瓦溝霜白月平西。寒鴉不奈單棲若，落泊驚飛到曉啼。
過南劍州芋陽舖見桃花 蔡襄 
七年相別復相逢，牆外千枝依舊紅。只有蒼顔日憔悴，奈緣多感泣春風。
見勻親抄書泣悼卷末 蔡襄 
得汝抄書心自喜，古來清白紹家難。誰知向老秋燈下，一見親蹤不忍看。
寓居興化轉運廨舍 蔡襄 
病惱連春夏，居閒意味長。海風生永晝，山雨送微涼。書帙梅蒸潤，衣巾荔實香。塵緣消遣盡，物我兩相忘。
丙申五月遊興化西門上溪 蔡襄 
尋溪因過上溪遊，雨後溪渾水亂流。因傍堤松却飛蓋，爲聞山鳥輟鳴騶。平田䆉䅉青雲合，滿谷芭蕉碧玉抽。開濟無功須早去，故時瓜隴有通侯。
謝宋評事 蔡襄 
齋館從容接燕申，每臨佳樹走觥巡。兵鋒却後知神物，年壽高來况主人。並賞昔聞思故友，分甘今喜奉慈親。豈唯持祝公難老，兼欲靈株比大椿。
謝阮評事 蔡襄 
手授新書荷至情，何時仙訣得真精。高年轉覺面顔少，細字全由眼力明。藥籙謾勞分上下，丹爐終費侯虧盈。爭如一語醒然悟，獨葆天光不外營。
和詩送茶寄孫之翰 蔡襄 
北苑靈芽天下精，要須寒過入春生。故人偏愛雲腴白，佳句遥傳玉律清。衰病萬緣皆絕慮，甘香一味未忘情。封題原是山家寶，盡日虛堂試品程。
泉州安靜堂 蔡襄 
庭松永晝轉春禽，天氣初晴又半陰。惆悵此生多病惱，正看行樂獨傷心。
泉州北藏院見初荷華 蔡襄 
初華纔過小荷身，曉露霑紅點點勻。莫爲愁心偏倚望，清江元有未歸人。
詔貢士 蔡襄 
星騎翩翩鶴詔來，旋聞歡語沸春雷。天閑未減真龍種，滄海還空老蚌胎。拂紙半毫含意勁，摩雲雙翅待風開。寄言商潁辟榮客，好致吾君放首迴。
福州堂下小欄花卉多是手栽今已繁盛因賞花有所感悼 蔡襄 
愛花盡日傍花臺，點檢當年手自栽。前事已隨朝暮變，舊華空見淺深開。山禽忽下還飛去，溪雨纔收又復來。只有春醪能遣恨，無人欄畔共持杯。
登四徹亭 蔡襄 
偶爾尋幽上翠微，遊人啼鳥似前期。花間行印露霑紙，山下放衙雲滿旗。艷艷舞衣朝日處，飄飄商櫓落潮時。傳杯且與乘春醉，身世悠然兩自遺。
登清風樓 蔡襄 
郭外清溪溪外山，溪雲飛上破山顔。晴明天氣琉璃色，何處峰頭带雨還。
榴花洞 蔡襄 
洞裏花開無定期，落紅曾見逐泉飛。仙人應向青山口，管却春花不與歸。
寄南海李龍圖求素馨含笑花 蔡襄 
二草曾觀嶺外圖，開時嘗與暑風俱。使君已自憐清分，分得新條過海無。
寄題張景山大卿園池 蔡襄 
人仰公才世吏師，更甘歸老舊林池。門闌清似當官處，心力强於少壯時。物理自冥非寄酒，兵謀猶在却因棋。濠邊風月如招隠，願拂塵裾從所之。
仁宗皇帝挽詞七首  其一 蔡襄 
道德由來太古同，生靈休養至仁中。五兵不試歸神武，萬物無私是化工。玉座忽逢春月盡，金旌遥指洛川窮。年年翠輦長陪扈，那向西城別梓宮。
仁宗皇帝挽詞七首  其二 蔡襄 
向近千秋節，何言七月期。遺恩羣玉宴，往事荷宮祠。仙路雲龍會，秋風鼓角悲。萬人瞻彩仗，猶認吉行時。
仁宗皇帝挽詞七首  其三 蔡襄 
聲教中原泰，恩仁萬國臨。憂勤符帝夢，付與得天心。簫吹凝寒氣，雲山斂夕陰。還期千載後，歌頌莫知深。
仁宗皇帝挽詞七首  其四 蔡襄 
儉薄留遺詔，遵行在繼承。桐棺會稽冢，瓦器孝文陵。闕外秋螢度，林端曉月澄。須知無可欲，終古不騫崩。
仁宗皇帝挽詞七首  其五 蔡襄 
萬世威神在，多方惠澤隆。密音通虜壤，行哭亦兒童。畫翣離丹闕，幽堂對紫嵩。孤城空雨泣，白首抱遺弓。
仁宗皇帝挽詞七首  其六 蔡襄 
儉勤追禹績，恭讓體堯仁。措枉朝多直，除苛吏盡循。遵儒恩禮異，左戚賞刑均。立子知天意，超然即上賓。
仁宗皇帝挽詞七首  其七 蔡襄 
攢宮開七月，隧路閉千秋。地带三川拆，天含萬國愁。鳥雲知聖沒，龍駕想神遊。厚祿將無報，慙恩更白頭。
昭陵行 蔡襄 
宮人上臨候昏鐘，簾外香煙燭影紅。庭柏飛霜陵漏永，可憐今夜月明中。
和子發 蔡襄 
空梁詩板歲年多，唯有秋蟲占作窠。聞道故人時拂拭，此生無奈舊情何。
有遺梅花枕前者因成 蔡襄 
誰寄梅花置枕傍，前時復得枕清香。因香夢徹江南路，江水浮天月似霜。
甲辰寒日遊公謹園池 蔡襄 
二月名園蓊鬰青，爲憐佳節此閒行。偶因觴詠心還適，蹔離塵埃眼倍明。風靜落花深一寸，日遲啼鳥度千聲。主公高意何須道，芳物於人自有情。
四月十七日奉安仁宗皇帝御容於景靈孝嚴殿是日舟次陳留感懷述事十六韻 蔡襄 
先帝傳基固，真人嗣統平。餘恩華夏在，高誼古今傾。漢法原爲廟，仙居別有京。海中金闕見，天上玉樓成。睿意懷丕烈，宸豪薦大名。薦唯將舜擬，嚴亦與周并。龍向朝雲起，奎和晝日呈。流光俄洊歲，發號慶重明。令節千秋過，端儀萬衆迎。讙呼山嶽動，驅拂鬼神驚。縹緲來佳氣，雍容下太清。旛旌多異制，歌吹自新聲。琳館初停御，鑾輿始此行。盥孚通至感，福澤被羣生。往事時兼遠，孤臣淚獨橫。晨興西響久，悽斷老年情。
至鎖外 蔡襄 
旗聲不斷鼓聲催，堤柳陰濃野色開。今日客衣何事凈，京塵不肯出城來。
洪澤阻風 蔡襄 
今日風期惡，遲迴一水濱。村旗呈酒聖，廟鼓賽河神。躍鯉曾驚網，饑烏不避人。商工時借問，何處即通津。
遊金山寺 蔡襄 
平日壓塵土，今遊興味長。波濤圍四際，臺殿起中央。魚聽晨餐鼓，雪和夕炷香。薰風休遞吹，襟袂不勝涼。
五月宿江陰軍葛公綽草堂 蔡襄 
曾解征衣寄草堂，枕邊泉石自生涼。休論仙訣能延壽，蹔得身閒夢亦長。
七月過孤山勤上人院 蔡襄 
青林藹藹日暉暉，薄晚涼生暑氣微。湖上清風如可載，畫船十隻不空歸。
重陽日有美堂南望 蔡襄 
越邑吳封繡錯分，華堂繁吹半空聞。山峯高下抽青笋，江水東西卧白雲。菊蕊芬芳初應節，松林照耀欲迎曛。州人不見歸時醉，未擬風流待使君。
韓玉汝山堂會別梅花已盛至蘇州示諭水鄉天寒未開 蔡襄 
遥知畫舫艤江隈，寒勒梅花未得開。唯有山堂紅燭下，至今繁艷傍尊罍。
梨園小部 蔡襄 
傾宮晨起傳輕粧，山殿生風夏日長。小部新聲落天上，無人知是荔枝香。
答葛公綽 蔡襄 
山堂爭似草堂清，俗事隨人百種名。頼有四窗春茗在，甌中時看白雲生。
公綽示及生日以九龍泉爲壽依韻奉答 蔡襄 
多謝山人遠祝延，壽杯仍是九龍泉。餘生事事無心緒，直向清涼度歲年。
和答孫推官久病新起見過錢塘之什二首  其一 蔡襄 
於世無機是海翁，客情醒醉任鄰鍾。廉纖雨意還侵夜，料峭春期未減冬。寶氣上浮難掩玉，歲寒中立不凋松。君王自結英雄網，千載風雲定有從。
和答孫推官久病新起見過錢塘之什二首  其二 蔡襄 
病來安健賦詩誇，甲子新移一歲加。吾道所存唯浩氣，世緣何著但空花。煙雲已過同歸鴈，楊柳初藏並宿鴉。便擬尋山逐幽趣，春泥隨馬上須遮。
和夜登有美堂 蔡襄 
忽聞乘月上層臺，正值江湖夜色開。雲屋萬重燈火合，雪山千仞海潮來。靜遊雖有詩情得，獨笑應無俗語陪。縱使羈懷多感慨，若逢清致少徘徊。
和偶登安濟亭 蔡襄 
津亭遥望草萋萋，空曠清懷與物齊。春水倒行潮欲上，晚雲平壓日先低。高城覽古人何在，遠渡傷離客自迷。好共山翁同出處，不隨朝騎五門西。
和江上觀潮 蔡襄  钱塘江
地卷天回出海東，人間何事可爭雄。千年浪說鴟夷怒，一信全疑渤澥空。寂靜最宜聞夜枕，崢嶸須待駕秋風。尋思物理真難測，隨月虧圓亦未通。
和答孫推官 蔡襄 
擬將身計入扁舟，縱得三公不黑頭。病體已輕休賦鵩，機心如動輒驚鷗。强看吳野江山醉，肯爲春風花草愁。所向乾坤皆客寓，可能與我更遲留。
和古寺偃松 蔡襄 
古寺無人野蘚滋，空庭永日雪風吹。橫柯圓若張青蓋，老幹孤如植紫芝。萬乘未輕蟠木器，千年終與大椿期。須知才短爲天幸，江上婆娑得所宜。
和新燕 蔡襄 
燕燕何來處處喧，新從海上振輕翰。卑飛不避春泥重，竝語應愁夜雨寒。客舍暗窺吟筆健，宴堂時見酒盃乾。雕梁信美多移主，願爾將雛擇便安。
開州園縱民游樂二首  其一 蔡襄 
風日朝來好，園林雨後清。遊鱼知水樂，戲蝶見春晴。草軟迷行迹，花深隠笑聲。觀民聊自適，不用管絃迎。
開州園縱民游樂二首  其二 蔡襄 
節候近清明，遊人已踏青。插花穿戟戶，酤酒向旗亭。日迥林光潤，風迴海氣腥。未知何處樂，歸路已嚴扃。
遣興 蔡襄 
苦竹生笋四五寸，櫻桃開花千萬枝。空濛野色當樓處，寂寞春寒带雨時。已放清歌逐瑶管，旋篘新釀行金巵。衰翁酩酊自爲樂，舉鞭不問并州兒。
夜雨病中 蔡襄 
久雨曾無度，陽和漸向闌。雜香生衆木，濃翠入孤巒。漏緩宵仍靜，燈微曉更寒。芳時猶卧病，何日出城看。
寒食西湖 蔡襄  西湖
山前雨氣曉纔收，水際風光翠欲流。盡日旌旗停曲岸，滿潭鉦鼓競飛舟。浮來煙島疑相就，引去山禽好自由。歸騎不令歌吹歇，萬枝燈燭度花樓。
上巳日州園東樓 蔡襄 
地上多於枝上花，東樓凝望惜年華。潮頭正對伍員廟，燕子爭歸百姓家。粉籜漸高山徑笋，綠旗初展石岩茶。流芳自與人兼老，樽酒相逢莫重嗟。
四月清明西湖 蔡襄  西湖
千頃平湖綠一遭，空城遊樂自奢豪。畫船爭勝飛江鶻，翠讞都浮載海鼇。芳草堤邊裙带短，柔桑陌上髻鬟高。樓前盡日聞歌笑，不啻秋風卷怒濤。